Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2021/C 406/08)

Tämä tiedonanto julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

VAKIOMUUTOKSEN HYVÄKSYNNÄN TIEDOKSI ANTAMINEN

”Oltina”

PDO-RO-A0611-AM01

Tiedonannon päivämäärä: 8. heinäkuuta 2021

HYVÄKSYTYN MUUTOKSEN KUVAUS JA PERUSTELUT

Rajatulla maantieteellisen alueella sijaitsevien kuntien nimien oikaiseminen

Eräiden SAN-tuotteen ”Oltina” rajattuun maantieteelliseen alueeseen kuuluvien kuntien nimiä on tarkistettu, koska niihin oli tuote-eritelmää laatiessa jäänyt kirjoitusvirheitä. Kyseisten kuntien nimet oikaistaan Constanțan läänin, jossa ne sijaitsevat, nykyisen hallinto-organisaation mukaisesti muotoon Galița ja Coslugea.

Muutos koskee tuote-eritelmän III lukua sekä yhtenäisen asiakirjan 6 kohtaa.

YHTENÄINEN ASIAKIRJA

1. Nimi/nimet

Oltina

2. Maantieteellisen merkinnän tyyppi:

SAN – Suojattu alkuperänimitys

3. Rypäletuotteiden luokat

1. Viini

4. Viinin/viinien kuvaus

Analyyttiset ja aistinvaraiset ominaisuudet

Lyhyt kirjallinen kuvaus

Valkoviinit: väriltään oljenkeltaisesta vihreänkeltaiseen, sopivan hapokkaita ja hedelmäisiä, aistittavissa kypsien hedelmien (omenoiden), hunajan, pähkinöiden ja eksoottisten hedelmien (banaani, ananas) aromeja.

Roseeviinit: väriltään haalean vaaleanpunaisia, säilyttävät yleensä hedelmäiset arominsa (tuoreet hedelmät ja lähes kypsät metsämarjat).

Punaviinit: väriltään tummanpunaisesta purppuranpunaiseen, suutuntuma jossain määrin supistava, ruohoon vivahtava maku ja maun voimakkuutta korostava tuoksu, korkea fenolipitoisuus, joka antaa viineille täyteläisyyttä; viinien kypsyessä/ikääntyessä maku pyöristyy ja pehmenee, ja siinä on havaittavissa mustaherukan, mustikoiden, chilipippurin (joskus myös orvokkien) sekä metsämarjojen aromeja.

Yleiset analyyttiset ominaisuudet

Kokonaisalkoholipitoisuus enintään (til-%): 15 Kokonaisalkoholipitoisuus vähintään (til-%): 11 Happopitoisuus vähintään: 3,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra): 1,2 Kokonaisrikkidioksidipitoisuus enintään (mg/litra): 250

5. Viininvalmistusmenetelmät

5.1. Erityiset viininvalmistusmenetelmät

1. Viininvalmistusmenetelmät

Viljelymenetelmä

Istutustiheys: vähintään 3 500 kasvia hehtaaria kohden.

Keinokastelu sallitaan vain kuivuuden koettelemina vuosina ja kansallisen viini- ja viiniköynnösviraston (ONVPV) ilmoituksesta, kun maaperän vesipitoisuus 0–100 cm:n syvyydessä vähenee 50 prosenttiin aktiivisen kosteuden intervallista (AHI). Tällöin sovelletaan kohtuullisia keinokastelunormeja (400–600 m3/ha).

5.2. Enimmäistuotokset

1. Lajikkeet Sauvignon, Fetească regală, Merlot ja Syrah, sadonkorjuuhetkellä täysin kypsiä 14 000 kilogrammaa rypäleitä hehtaaria kohden

2. Lajikkeet Riesling italian ja Crâmpoșie, sadonkorjuuhetkellä täysin kypsiä 13 000 kilogrammaa rypäleitä hehtaaria kohden

3. Lajikkeet Fetească albă, Chardonnay, Pinot gris, Muscat Ottonel ja Burgund mare, sadonkorjuuhetkellä täysin kypsiä 12 000 kilogrammaa rypäleitä hehtaaria kohden

4. Lajikkeet Cabernet Sauvignon ja Pinot noir, sadonkorjuuhetkellä täysin kypsiä 10 000 kilogrammaa rypäleitä hehtaaria kohden

5. Lajike Fetească neagră, sadonkorjuuhetkellä täysin kypsiä 9 000 kilogrammaa rypäleitä hehtaaria kohden

6. Lajikkeet Sauvignon, Fetească regală, Merlot ja Syrah, sadonkorjuuhetkellä täysin kypsiä 87 hehtolitraa hehtaaria kohden

7. Lajikkeet Riesling italian ja Crâmpoșie, sadonkorjuuhetkellä täysin kypsiä 81 hehtolitraa hehtaaria kohden

8. Lajikkeet Fetească albă, Chardonnay, Pinot gris, Muscat Ottonel ja Burgund mare, sadonkorjuuhetkellä täysin kypsiä 74 hehtolitraa hehtaaria kohden

9. Lajikkeet Cabernet Sauvignon ja Pinot noir, sadonkorjuuhetkellä täysin kypsiä 62 hehtolitraa hehtaaria kohden

10. Lajike Fetească neagră, sadonkorjuuhetkellä täysin kypsiä 56 hehtolitraa hehtaaria kohden

6. Rajattu maantieteellinen alue

Constanţan lääni:

— Ostrovin kunta – Ostrovin, Almălăun ja Galițan kylät

— Oltinan kunta – Oltinan, Satul Noun, Răzoarelen ja Strungan kylät

— Lipniţan kunta – Lipniţan, Coslugean ja Canlian kylät

— Alimanin kunta – Alimanin, Dunărenin, Vlahiin ja Floriilen kylät

— Ion Corvinin kunta – Ion Corvinin, Viilen, Crângun, Brebenin ja Rariştean kylät

— Băneasan kaupunki – Băneasan paikkakunta sekä Negurenin ja Făurein kylät

— Chirnogenin kunta – Chirnogenin kylä.

7. Pääasiallinen rypälelajike / pääasialliset rypälelajikkeet

Burgund Mare N - Grosser burgunder, Grossburgunder,Blaufrankisch, Kekfrankos, Frankovka, Limberger

Cabernet Sauvignon N - Petit Vidure, Bourdeos tinto

Chardonnay B - Gentil blanc, Pinot blanc Chardonnay

Crâmpoşie B

Fetească albă B - Păsărească albă, Poama fetei, Madchentraube, Leanyka, Leanka

Fetească neagră N - Schwarze Madchentraube, Poama fetei neagră, Păsărească neagră, Coada rândunicii

Fetească regală B - Konigliche Madchentraube, Konigsast, Ktralyleanka, Dănăşană, Galbenă de Ardeal

Merlot N - Bigney rouge

Muscat Ottonel B - Muscat Ottonel blanc

Pinot Gris G - Affumé,Grau Burgunder,Grauburgunder,Grauer Mönch,Pinot cendré,Pinot Grigio,Ruländer

Pinot Noir N - Blauer Spätburgunder, Burgund mic, Burgunder roter, Klävner Morillon Noir

Riesling italian B - Olasz Riesling, Olaszriesling, Welschriesling

Sauvignon B - Sauvignon verde

Syrah N - Shiraz, Petit Syrah

8. Yhteyden tai yhteyksien kuvaus

Yhteys maantieteelliseen alueeseen

Viininviljelyalue sijaitsee Dobrogean lounaisosassa Tonavan (Balta Ialomiței) ja Bulgarian rajan muodostamalla alueella, molemmin puolin 44°10” pohjoista leveysastetta. Viinitarhat ovat keskittyneet seuraaville paikkakunnille: Ostrov, Băneasa, Oltina ja Aliman.

Alue sijaitsee Oltinan ylätasangolla 130–200 metrin korkeudessa. Sitä halkovat syvät laaksot, joiden rinteiden kaltevuus on 10–30°. Suurin osa viinitarhoista sijaitsee alemmilla rinteillä, erityisesti Tonavanjoen penkereillä ja sen sivujokien laaksoissa. Jokilaakson rinteet ovat yleensä pengerrettyjä ja viettävät pohjoiseen, koilliseen ja luoteeseen päin.

Ilmavirtojen vaikutuksesta syntyy leuto kevään kaltainen mikroilmasto, jossa rypäleet kypsyvät varhain vaiheissa I ja II, ja myöhäiset lajikkeet kypsyvät hitaasti.

Pohjaveden virtausnopeus on alhainen eikä vesi virtaa vapaasti; suurissa syvyyksissä virtausta ei tapahdu lainkaan. Tonava ja sitä ympäröivän alueen erityispiirteet luovat mikroilmaston, joka tarjoaa viiniköynnöksille kosteuden, lämmön ja valon kannalta suotuiset olosuhteet.

Alueen ilmasto on lämpötilan ja sademäärän suhteen tyypillisesti mantereinen. Keskilämpötila on 11 °C (–1 °C tammikuussa, +22 °C heinäkuussa); keskimääräinen vuotuinen sademäärä on 450–500 mm (kokonaishaihdunta 650–700 mm). Heliotermiset resurssit ovat ihanteelliset: kokonaissäteily 128 kcal/cm2, auringonpaistetunteja 2 200–2 300, lämpösumma 4 100–4 200 °C vuodessa. Hallavapaa kausi kestää 204 päivää. Suhteellinen kosteus on 64–80 %. Alimmat lämpötilat mitataan tammikuussa (–30 °C) ja ylimmät elokuussa (noin +40 °C).

Kasvukauden aikana auringonpaistetta saadaan kuukaudessa 187–315 tuntia ja ilman keskilämpötila on 10,7–22 °C. Viininviljelyalueen pinnanmuodostusta leimaavat kukkulat ja jokien väliset kumpuilevat alueet, joiden korkeus vaihtelee 100 metristä 200 metriin.

Tällaisen pinnanmuodostuksen ja talvilämpötilojen vuoksi viiniköynnöksiä voidaan kasvattaa suojaamattomassa järjestelmässä tai käyttämällä korkeita tai puolikorkeita kasvatustapoja, joissa kasviin jätetään juuriversoja.

Vyöhykkeelle ominainen maaperä on ylätasankojen mollisol-mustamaata (kastanjanruskeaa maannosta, tyypillistä mustaamultaa, cambisol-mustaamultaa, savi-illuviaalista maata ja alfisolia), kun taas erodoituneiden rinteiden azonaalinen maaperä on regosolia ja erodoitunutta maata.

Maakerrostuma muodostuu paksusta (30–40 m) lössikerroksesta, jonka alla on hiekkakivi- ja kalkkikivikerroksia sekä tertiäärisiä hiekkakerroksia Dobrogean ylätasangon ylemmissä osissa.

Viininviljelylle suotuisat ilmasto-olot, runsas auringonvalo, köynnösrivien sijainti pohjoisesta etelään viettävillä rinteillä sekä runsaasti rautaoksideja sisältävä kalkkipitoinen maaperä ovat tekijöitä, joiden ansioista kyseisellä alueella viljellyistä rypälelajikkeista valmistetuilla viineillä on erityiset rakenteelliset ominaisuudet, maku ja tuoksu sekä voimakkaat värit. Valkoviinien väri vaihtelee eloisan oljenkeltaisesta kellanvihreään ja punaviinien tummanpunaisesta voimakkaan purppuranpunaiseen.

Uuden viininvalmistusteknologian ansiosta viinien aromaattinen monivivahteisuus ja hedelmäisyys pääsevät paremmin esiin.

Tuotanto täyttää laatuviinien valmistuksen edellytykset, koska tuotantoalue sijaitsee Constanțan läänin eteläosassa alueella, jossa auringonvalon voimakkuus ja määrä, lämpötilat, sademäärä ja runsaasti rautaoksideja sisältävä kalkkipitoinen maa antavat tulokseksi hyvärakenteisia viinejä, joilla on sokeripitoisuuden, uutoksen, hapokkuuden, tuoksuyhdisteiden, fenoliyhdisteiden jne. suhteen tarkistetun alkuperänimityksen saaneille viineille ominainen laatu.

Alueen pinnanmuodolla on suuri merkitys valkoisten ja punaisten rypäleiden laadun kannalta. Rinteiden sijainti itäsuuntaan tarjoaa suotuisat olosuhteet erityisesti alueen keskiosissa, ja tyynen sään aikana rinteiden halki kulkevat ilmavirtaukset ovat sopivan leutoja. Rinteillä viljeltyihin rypäleisiin kertyy tasaisilla mailla sijaitseviin kasvupaikkoihin verrattuna myös enemmän antosyaaneja (väriaineita).

Selkeästi mannermainen ilmasto on punaviinien laadun kannalta suotuisa, ja alueen pinnanmuodostuksen vuoksi auringon säteilyenergiaa saadaan runsaasti, jolloin kasvihengitys tehostuu ja orgaanisten happojen osuus rypäleissä vähenee, ja rypäleet saavat teknisen sadonkorjuukypsyyden kannalta sopivan hapokkuuden.

Näin saadaan viinejä, jotka ovat täyteläisiä ja joissa on usein jäännössokereita. Ne sopivat vanhentamiseen, ja niiden alkoholipitoisuus ylittää usein 12 tilavuusprosentin kynnyksen.

9. Olennaiset lisäedellytykset (pakkaaminen, merkinnät, muut vaatimukset)

Kaupan pitämistä koskevat edellytykset

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät määräykset

Edellytyksen kuvaus:

Ei täydentäviä määräyksiä

Linkki tuote-eritelmään

https://www.onvpv.ro/sites/default/files/caiet_sarcini_doc_oltina_modif_cf_cererii467_21.02.2019_no_track_changes.pdf

(1) EYVL L 9, 11.1.2019, s. 2.